मछिन्द्रलाई पेपे पिज्जाको मुख्य प्रायोजन
सहिद स्मारक ‘ए’ डिभिजन लिगको साविक विजेता मछिन्द्र फुटबल क्लबले मुख्य प्रायोजकका रूपमा पेपे पिज्जासँगको सम्झौतालाई निरन्तरता दिएको छ । क्लबले शुक्रबार आफ्ना मुख्य प्रायोजकसहित प्रायोजकहरू सार्वजनिक गरेको हो ।
काठमाडौँ — सहिद स्मारक ‘ए’ डिभिजन लिगको साविक विजेता मछिन्द्र फुटबल क्लबले मुख्य प्रायोजकका रूपमा पेपे पिज्जासँगको सम्झौतालाई निरन्तरता दिएको छ । क्लबले शुक्रबार आफ्ना मुख्य प्रायोजकसहित प्रायोजकहरू सार्वजनिक गरेको हो ।कार्यक्रममा क्लबले यो सिजनका लागि आफ्नो आधिकारिक जर्सी पनि सार्वजनिक गर्‍यो । मछिन्द्रले सोमबार एनआरटीसँगको खेलबाट उपाधि रक्षा अभियान सुरु गर्नेछ ।दुई वर्षअघिको लिगमा उपाधि जितेर पनि आर्थिक रूपमा ऋणात्मकमा पुगेको क्लबलाई यसपल्ट करिब दर्जन प्रायोजकको साथ मिलेको छ । डिटर्जेन्ट कम्पनी सर्फ एक्सेल, फोन पे, टी–१०, म्याजिक फुटवेयर, काठमाडौं महानगरपालिका, युनाइटेड बिजनेस होटल, गुडविल फाइनान्स, गोर्खा एण्ड गन्स, इन्फिनिटी एक्टिभ वेयर्स, ट्रस्ट नेपाल, भिजन सफारीलगायतका कम्पनी प्रायोजकका रूपमा छन् ।कार्यक्रममा एन्फा अध्यक्ष कर्माछिरिङ शेर्पाले एएफसी क्लब लाइसेन्स नभएकै कारण अघिल्लो सिजन लिग जितेर पनि एएफसीको प्रतियोगिता खेल्न नपाएको मछिन्द्रले यसपल्ट उपाधि रक्षा गरेर अन्तर्राष्ट्रिय क्लब च्याम्पियनसिपमा सहभागिता जनाउन शुभकामना दिए ।कार्यक्रममा सुजल श्रेष्ठको कप्तानीमा २४ सदस्यीय टोलीको घोषणा गरिएको थियो । युवा स्टार मनीष डाँगी, विशाल राई, विमल घर्तीमगर, अभिषेक रिजालजस्ता राष्ट्रिय टोलीका खेलाडीहरू समावेश मछिन्द्रको प्रशिक्षकमा प्रवेश कटुवाल छन् । 